בשירות בתי הסוהר ישנן כיום 13 נשים היושבות על רצח ילדיהן, כאשר 7 מתוכן הן בנות מיעוטים ו-6 מתוכן עולות חדשות. בכל המקרים מדובר במאסר ראשון וללא רקע פלילי. כך חשפה גונדר משנה נילי טולדנו, ראש מחלקת חינוך, טיפול ושיקום בשירות בתי הסוהר, במושב מיוחד שדן ברצח ילדים על ידי הוריהם, המתקיים בכנס באר שבע לשלום הילד באוניברסיטת בן-גוריון בנגב.
גונדר משנה טולדנו ציינה כי רוב הנשים ביצעו את המעשים בגילאים צעירים יחסית (שנות העשרים והשלושים). כמו כן, ברוב המקרים גיל הקורבנות היה צעיר (4 עד 5) כאשר האב לא היה נוכח בעת ביצוע המעשה והמעשים כוונו כלפי הילדים ולא מתוך כוונה לנקום.
במושב זה, השתתפה גב' לילך שם טוב (בתמונה), אשר ילדיה נרצחו על ידי אביהם. שם טוב ריגשה את הקהל בסיפורה האישי ובביקורת שמתחה על הטיפול של אנשי המקצוע במקרה זה: " לי נרצחו שלושה ילדים, כי אתם לא תפקדתם. החוק שלכם לא מעניין אותי! אני איבדתי שלושה ילדים כי אתם לא יודעים לעבוד. כל פעם שקורה דבר כזה, הם מתכנסים בתוך עצמם ואומרים לא ידענו ולא ראינו".
שם טוב סיפרה כי יש בה כעס גדול על המשטרה, הרווחה והפסיכיאטריה, מכיוון שהיא התריעה פעמים רבות על המצב. לדבריה, על אף התרעותיה, אף אחד מהרווחה לא טרח לעדכן אותה שבעלה מהווה סיכון לסובבים אותו, כפי שקבע קצים מבחן.
מדו"ח וינטר למדה שם טוב שאנשי מקצוע אמורים לזהות את ה'אורות האדומים' שאפשר לשים עליהם אצבע ברורה, כאשר האלימות אינה בהכרח פיזית, מאחר שמי שחוותה אבדן של ילדים לא בהכרח קיבלה מכות. שכן, קיימים סממנים נוספים לאופי אלים ולא יציב.
מנתונים שהוצגו בשנתון הסטטיסטי של המועצה לשלום הילד, עולה כי בעשור האחרון נרצחו 65 ילדים, רובם הגדול מתחת לגיל 9, מהם 33 בנים ו-32 בנות. 29 מהם נרצחו על ידי האב, 19 על ידי האם, 6 על ידי שני ההורים והיתר על ידי קרובי משפחה אחרים.
שר הרווחה לשעבר, חבר הכנסת מאיר הכהן, טען במושב שכל עוד המערכות השונות לא תדענה לפעול בשיתוף פעולה, קשה יהיה למנוע מקרי רצח כאלה. הוא קרא להכניס לכל בית ספר בארץ עובד סוציאלי שיוכל להגביר את הסיכוי למניעה מוגברת.